深井 (香港)

深井係香港新界大陸西南岸。西面係青龍頭，東面係汀九。南面對正馬灣海峽，望住青馬大橋。深井屬於荃灣區，響一個河谷下面。

深井原本只係條村，由河口沿住河谷發展。後尾呢度有青山公路經過，有一啲工廠就搬來呢處，最出名嗰幾間有九龍紗廠、嘉頓麵包、生力啤酒等。之後有啲轉咗做住宅大廈，家下得返嘉頓麵包。

為咗發展屯門新市鎮，香港政府起咗條屯門公路連埋屯門同荃灣。而條路就響正深井村嘅頭頂。

深井最出名係燒鵝，不過其實都有超過15間唔同種類嘅食肆，提供中、西、意同埋印度等等嘅菜式，所以深井有美食中心嘅稱號。

深井有獨特嘅海灣，可以遠眺青馬大橋同埋馬灣，好天嗰時重可以望到香港國際機場。喺1980至1990年代，多間地產發展商都喺深井發展，而家沿海地區已經起咗多個私人屋苑，例如碧堤半島同埋浪翠園等大型屋苑，都係以海景同寧靜做賣點，但社區設施相對屯門同埋荃灣明顯就較為麻麻地，因為呢度冇鐵路到，所以對外公共交通需要依賴往來屯門同埋荃灣嘅巴士小巴。